钦定古今图书集成/明伦汇编/皇极典/第257卷 > 朱子全书 > 与刘共父
## 钦定古今图书集成/明伦汇编/皇极典/第257卷 > 朱子全书 > 与刘共父

古之大臣，以其一身任天下之重，非以其一耳目之
聪明，一手足之勤力，为能周天下之事也。其所赖以
共正君心，同断国论，必有待于众贤之助焉。是以君
子将以其身任此责者，必咨询访问，取之于无事之
时，而参伍较量，用之于有事之日。盖方其责之必加
于己而未及也，无旦暮仓卒之须，则其观之得以久，
无利害纷拏之惑，则其察之得以精；诚心素著，则其
得之多；岁引月长，则其蓄之富；自重者无所嫌而敢
进，则无幽隐之不尽；欲进者无所为而不来，则无巧
伪之乱。真久且精，故有以知其短长之实而不差；多
且富，故有以使其更迭为用而不竭。“幽隐毕达，则谠
言日闻而吾德修；取舍不眩，则望实”日隆而士心附。
此古之君子所以成尊主庇民之功于一时，而其遗
风馀韵，犹有称思于后世者也。今之人则不然，其于
天下之士固有漠然不以为意者矣。其求之者，又或
得之近而不知其遗于远，足于少而不知其漏于多，
求之备而不知其失于详也。其平居暇日，所以自任
者虽重，而所以待天“下之士者不过如此。是以勤劳
恻怛，虽尽于鳏寡孤独之情，而未及乎本根长久之
计；恩威功誉，虽播于儿童走卒之口，而未喻乎贤士
大夫之心。此盖未及乎有为，而天下之士先以𫍙𫍙
之声音颜色待之矣。至于临事仓卒，而所蓄之材不
足以待用，乃始欲泛然求己所未知之贤而用之，不
亦难哉！”或曰：“然则未当其任，而欲先得天下之贤者，
宜奈何？”曰：“权力所及，则察之举之；礼际所及，则亲之
厚之；皆不及，则称之誉之；又不及，则乡之慕之。如是
而犹以为未足也，又于其类而求之，不以小恶掩大
善，不以众短弃一长，其如此而已。抑吾闻之李文公
之言曰：‘有人告曰：‘某所有女，国色也’。天下’”之人必将
极其力而求之，无所爱也。有人告曰：“某所有人，国士
也。”天下之人则不能一往而先焉。此岂非好德不如
好色者乎？呜呼！欲任天下之重者，诚反此而求之，则
亦无患乎士之不至矣。